**ΕΝΗΜΕΡΩΤΙΚΟ ΔΕΛΤΙΟ ΦΕΒΡΟΥΑΡΙΟΥ**

Αγαπητοί γονείς,

Σε συνέχεια της συνεργασίας μας σας ενημερώνουμε για τις δραστηριότητες του σχολείου μας για το Φεβρουάριο και θα θέλαμε να υπενθυμίσουμε ορισμένα σημαντικά θέματα που αφορούν την σωστή λειτουργία του σχολείου.

**Α. Εκδηλώσεις και δραστηριότητες:**

1. **Ασφαλής χρήση του διαδικτύου**: Την Παρασκευή, 7/2/14 θα επισκεφθεί το σχολείο μας λειτουργός της CYTA o οποίος θα ενημερώσει τα παιδιά της Γ΄-Στ΄τάξης για τους κινδύνους που διατρέχουν από τη χρήση του διαδικτύου και θα παρουσιάσει τρόπους προστασίας. Η ενημέρωση θα γίνει στις 9:30 -10:30. Όποιος γονιός επιθυμεί είναι ευπρόσδεκτος να παρακολουθήσει την ενημέρωση μαζί με το παιδί του.
2. **Δραστηριότητες για την Τσικνοπέμπτη**: Την Πέμπτη, 20/2/14 (Τσικνοπέμπτη) προγραμματίζονται δραστηριότητες στο σχολείο σε συνεργασία με το Σύνδεσμο Γονέων. Το πρόγραμμα της ημέρας αυτής θα περιλαμβάνει παραδοσιακά παιχνίδια, διαγωνισμούς, μουσική και χορό. Περισσότερες πληροφορίες θα δοθούν αργότερα στα παιδιά.
3. **Εβδομάδα του Δέντρου**: Στο σχολείο μας ορίστηκε η εβδομάδα 24-28/2/14 ως εβδομάδα του δέντρου. Στα πλαίσια της εβδομάδας αυτής και της συμμετοχής μας στα προγράμματα «Οικολογικά Σχολεία» και «Leaf» και στο σχέδιο δράσης της σχολικής μας μονάδας που έχει στόχο την αναβάθμιση και τον εξωραϊσμό του σχολικού περιβάλλοντος, αποφασίσαμε όπως προχωρήσουμε σε δεντροφύτευση στο χώρο του σχολείου και σε εμπλουτισμό του σχολικού κήπου. Η δραστηριότητα αυτή προγραμματίζεται για τη Δευτέρα, 24/2/14 γύρω στις 11:00.

Επίσης την Τετάρτη, 26/2/14 προγραμματίζεται επίσκεψη στο Δημοτικό Σχολείο Αψιούς όπου έχουμε οργανώσει από κοινού ημερίδα αφιερωμένη στα δέντρα. Η ημερίδα θα περιλαμβάνει παρουσίαση από Δασικό Λειτουργό, καλλιτεχνικό πρόγραμμα από τους μαθητές των δύο σχολείων και στη συνέχεια τα παιδιά χωρισμένα σε ομάδες θα συμμετάσχουν σε δραστηριότητες σχετικές με τα δέντρα και το περιβάλλον.

1. **Διαγωνισμός φιλαναγνωσίας**: Τη Δευτέρα, 10/2/14 λήγει ο διαγωνισμός φιλαναγνωσίας που σκοπό είχε την προώθηση της λογοτεχνίας και της αγάπης προς το βιβλίο ανάμεσα στα παιδιά. Οι νικητές του διαγωνισμού θα βραβευθούν.

**Β. Πρόγραμμα «Μαγειρεύω και Προσφέρω» από το Ίδρυμα Σοφία για τα παιδιά:**

Όπως ίσως έχετε πληροφορηθεί το σχολείο μας με την έγκριση του Υπουργείου Παιδείας και Πολιτισμού έχει επιλεγεί από το Ίδρυμα Σοφία για να ενταχθεί στο πρόγραμμα «Μαγειρεύω και Προσφέρω» το οποίο λειτουργεί σε ορισμένα ολοήμερα σχολεία.

Σύμφωνα με το πρόγραμμα αυτό θα προσφέρεται γεύμα στα παιδιά το οποίο θα ετοιμάζεται στη σχολική μονάδα. Για το σκοπό αυτό προβλέπεται να προσληφθεί μία άνεργη μητέρα ως υπεύθυνη κουζίνας (μαγείρισσα) που θα της δίνεται το ποσό των 450 ευρώ ως προσφορά υπηρεσιών. Επίσης στην κουζίνα του σχολείου θα προσφέρει τις υπηρεσίες της ακόμα μια ή περισσότερες μητέρες ως βοηθοί οι οποίες θα παίρνουν 10 ευρώ την ημέρα. Με τις μητέρες που θα ενδιαφερθούν θα υπογραφεί σχετικό συμβόλαιο.

Η μητέρα που θα εργαστεί ως μαγείρισσα, σύμφωνα με τις οδηγίες του Ιδρύματος, θα πρέπει να διαθέτει σχετικά προσόντα. Επίσης τόσο η μαγείρισσα όσο και οι βοηθοί θα πρέπει να προσκομίσουν το απαραίτητο πιστοποιητικό υγείας.

Οι γονείς θα καταβάλλουν το ποσό των €15 για ολόκληρο το μήνα για κάθε παιδί. Τα υπόλοιπα έξοδα θα τα καταβάλλει το Ίδρυμα Σοφία.

Το πρόγραμμα αυτό θα αρχίσει τη λειτουργία του μόλις ολοκληρωθούν οι απαραίτητες εργασίες για αναβάθμιση της κουζίνας και είμαστε σίγουροι ότι τηρούνται όλες οι προδιαγραφές για την ασφάλεια και την υγεία των παιδιών.

Για το θέμα αυτό θα έχετε σύντομα ενημέρωση.

**Γ. Με την ευκαιρία αυτή θα θέλαμε να υπενθυμίσουμε τα εξής:**

* Έγκαιρη προσέλευση των παιδιών στο σχολείο.
* Έλεγχος για ψείρες γιατί έχουμε γίνει δέκτες παραπόνων από μητέρες. Το κάθε παιδί πρέπει να ελέγχεται τακτικά και αν εντοπιστούν κονίδια ή ψείρες πρέπει απαραίτητα να γίνει χρήση ειδικών σαμπουάν που υπάρχουν στα φαρμακεία.
* Έλεγχος στις τσάντες των παιδιών γιατί έχουμε παρατηρήσει ότι μεταφέρουν στο σχολείο όλα τους τα βιβλία με αποτέλεσμα να κουβαλούν μεγάλο βάρος. Στο σχολείο πρέπει να φέρνουν μόνο τα βιβλία για τα μαθήματα της ημέρας. Με τον τρόπο αυτό μπορείτε και εσείς να παρακολουθείτε και να είστε ενήμεροι για την εργασία του παιδιού σας στο σχολείο.
* Η στολή των παιδιών πρέπει να είναι η καθορισμένη από το σχολείο.

Από το σχολείο